KIRJALLINEN KYSYMYS E-1190/02 esittäjä(t): Caroline Lucas (Verts/ALE) komissiolle. Kauppa ja ympäristö.



Virallinen lehti nro 028 E , 06/02/2003 s. 0083 - 0084



KIRJALLINEN KYSYMYS E-1190/02 esittäjä(t): Caroline Lucas (Verts/ALE) komissiolle (26. huhtikuuta 2002) Aihe: Kauppa ja ympäristö Ympäristön ottamista huomioon kaikkialla kauppapolitiikassa on käsiteltävä useilla tasoilla ja se edellyttää myös EU:n kauppakumppanien kanssa käytävää jatkuvaa vuoropuhelua. Göteborgin Eurooppa-neuvosto on laatinut useita tätä koskevia suosituksia. Millä tavoin komissio on varmistanut, että EU:n ulkopuolisissa valtioissa olevissa komission lähetystöissä huolehditaan ympäristön huomioon ottamisesta, henkilöstön, talousarvion ja toiminnan osalta? Mitkä lähetystöt missä valtioissa ovat edelläkävijöitä tässä prosessissa? Tulevatko ympäristön pääosaston virkamiehet osallistumaan EU:n ulkopuolisten maiden kanssa käytäviin kauppaneuvotteluihin säännölliseltä ja tiedonalojen rajat ylittävältä pohjalta sen päätöksen tekemisen jälkeen, että kestävään kehitykseen kohdistuvien vaikutusten arviointi (SIA) toteutetaan kaikkien kauppaneuvotteluja koskevien ehdotusten kohdalla? Pascal Lamyn komission puolesta antama vastaus (17. kesäkuuta 2002) Parlamentin jäsen on oikeassa korostaessaan, että ympäristön huomioon ottamista kauppapolitiikassa on käsiteltävä useilla tasoilla, jos halutaan varmistaa kaupan ja ympäristön keskinäisen suhteen tasapainoisuus. Komission ulkomaanedustuksen yksikkö on niukkojen määrärahojen puitteissa pyrkinyt hoitamaan mahdollisimman laaja-alaista tehtäväkenttää. Äskettäin on jouduttu tekemään vaikeita päätöksiä, jotka koskevat toimistojen sulkemista, lähetystöjen supistuksia sekä virkamiesten ja muun kuin henkilöstösääntöjen alaisen henkilöstön määrän tasapainottamista. Lähetystöille ei ole viime aikoina annettu lisäresursseja tiettyjen politiikan alojen, esimerkiksi ympäristöpolitiikan, hoitoon. Komissio odottaa kuitenkin lähetystöjensä parantavan myös ympäristöohjelmia ja -hankkeita koskevan avun hallinnointia sisäisen hajauttamisen periaatteen avulla. Tämän periaatteen johtoajatuksen mukaan hallinnointi ja päätöksenteko on mahdollisuuksien mukaan siirrettävä Brysselistä varsinaiselle kohdealueelle silloin, kun se on järkevintä kyseisten toimien kannalta. Kuten ympäristönäkökohtien huomioon ottamista ulkoisissa politiikoissa koskevasta yleisten asiain neuvoston strategiasta ilmenee, komissio ja neuvosto ovat yhtä mieltä siitä, että suurlähetystöissä, ulkomaanedustustoissa ja komission lähetystöissä sijaitsevien yhteysyksiköiden avulla olisi voitava toimittaa päätoimipaikkaan oikeaa tietoa kolmansien maiden ympäristölainsäädännöstä, ympäristön tilasta ja ympäristöasioihin liittyvistä tarpeista ainakin aluetasolla. Näiden virkamiesten olisi myös osallistuttava kansainvälisiä ympäristökysymyksiä koskevien EU:n kantojen edistämiseen ja selittämiseen. Komissio antoi helmikuussa 2002 tiedonannon Kestävään kehitykseen tähtäävä maailmanlaajuinen yhteistyö (KOM(2002) 82 lopullinen), jossa se vahvisti sitoutuvansa toteuttamaan kauppapolitiikan pääosaston käyttöönottaman kestävään kehitykseen kohdistuvien vaikutusten arvioinnin (SIA) kaikkien kauppaneuvottelujen yhteydessä. Ympäristöasioiden pääosastoa on pyydetty mukaan yksiköiden väliseen SIA-arvioinnin johtoryhmään. Tämänhetkisiä kauppaneuvotteluja käydään neuvoston komission ehdotuksen pohjalta myöntämin valtuuksin. Neuvotteluprosessia johtaa komissio yhteistyössä 133 artiklassa tarkoitetun komitean kanssa. Muiden pääosastojen tavoin ympäristöasioiden pääosasto osallistuu yhteisön neuvottelukannan laatimiseen yksiköiden välisten neuvottelujen kautta. Ympäristöasioiden pääosasto päättää virkamiestensä osallistumisesta neuvotteluryhmään. On kuitenkin muistettava, että ympäristönäkökohtien huomioon ottaminen yhteisön politiikoissa tässä tapauksessa kauppapolitiikassa on koko komission vastuulla.